Der indføres nu et øjeblikkeligt afbrændingsforbud i Mariagerfjord Kommune som følge af mandagens naturbrand i Tofte Skov. Mandag blev omkring 20 hektar skov brændt af, da en kontrolleret naturafbrænding løb løbsk. Naturen er meget tør for tiden, og afbrændingsforbuddet varer, indtil forholdene er normaliseret. Kommunen indskærper overfor alle borgere, at man udviser omtanke, så håndtering af aske, sod mm. fra brændeovne, pejse og grill foregår forsvarligt. Ligeledes opfordrer kommunen til stor forsigtighed ved rygning i naturen. Så længe afbrændingsforbuddet varer, er al afbrænding naturligvis forbudt. Normalvis må beboere i byzone dog lave bål på særlige bålpladser, mens afbrænding af haveaffald er forbudt. Beboere i landzone har lidt bredere rammer i forhold til afbrænding af for eksempel kvas, trærødder og halm. De nærmere regler for afbrænding kan læses her .
Beredskabet i Mariagerfjord Kommune indfører nu et øjeblikkeligt afbrændingsforbud efter skovbranden i Tofte Skov.